Der var både opbakning og skuffelse at spore blandt folk på gaden i det nordjyske onsdag. Det var dagen, hvor detaljerne om det nye regeringsgrundlag fra SVM-regeringen blev afsløret. - Jeg synes jo, det er en falliterklæring med dét, de gik til valg på, lyder det fra Otto Møller, som henviser til Venstre og Moderaterne, der har opgivet advokatundersøgelsen i forbindelse med minksagen. - Partierne går jo på valg på løfter, og så svigter de jo vælgerne. Jeg synes ikke, det er så godt. Ægteparret Rita og Ib Nielsen er derimod mere positive over for den nye regering. - Vi kan ikke gøre det anderledes. Bare de kan blive enige, siger Ib Nielsen og tilføjer: - Men som pensionist vil man gerne have noget mere i løn. Jeg synes, vi får for lidt, når det hele samtidig stiger. Regeringsgrundlaget for den nye SVM-regering har fået navnet "Ansvar for Danmark", og den rummer ifølge Mette Frederiksen en hel del reformer. Regeringen vil afskaffe Store Bededag som helligdag, have flere i beskæftigelse og arbejde mere fokuseret med at få implementeret CO2-reducerende tiltag. Danmark skal være CO2-neutralt i 2045. - Jeg er ok tilfreds, og jeg håber da godt nok, de kan samarbejde, for det er der brug for, siger Rita Nielsen. Savner fokus på børn På pressemødet kaldte Mette Frederiksen (S) regeringen for 'et arbejdsfællesskab', der skal fremtidssikre Danmark. Men Socialdemokratiets samarbejde med Venstre og Moderaterne giver også anledning til bekymring. - Mette Frederiksen har lovet os hele tiden, at det skulle være en bred regering, og det har vi jo så fået. Men jeg er lidt nervøs for, at det bliver trukket for meget til højre, siger Niels Jørgen Jensen fra Gandrup. Ifølge ægtefællen Anni Jensen manglede der dog også at blive sat fokus på flere emner på pressemødet. - Så fortæller de intet om pensionister, børn og unge og psykiatrien, hvor er det henne, lyder det fra Anni Jensen, der stemte på Mette Frederiksen. - Og hvad med den grønne politik? Det er der ingen af dem, der har. Ægteparret er ikke helt enige, men dog spændte på, hvad de næste dage byder på. - Vi får se, siger Niels Jørgen Jensen fra Gandrup.

Referat:
Onsdag fremlagde Socialdemokratiet, Venstre og Moderaterne regeringsgrundlaget.